姚勉
题章艇才画山水鱼龙
章生画中师，神秀蟠心胸。
儿时学山水，近复能鱼龙。
拂素欲画时，默吮南山松。
斯须景与物，以次生笔锋。
画出巧安排，咫尺千万重。
阴晴弄明晦，近远分淡浓。
雪月清瘦屿，烟雨朦胧峰。
有时作江湖，万派俱朝宗。
云涛汹澎湃，雪屋惊奔冲。
风平坦如掌，皱縠浮溶溶。
因水鱼更巧，回翻态从容。
翻荷猛跳珠，聚藻相噞喁。
中有化龙鲤，静伺机便逢。
天门露头角，滃滃祥云从。
看君此四画，众史特奴傭。
当知各有意，不特夸纖浓。
丈夫抱膝时，清乐山水供。
观鱼或濠上，笑倚临流筇。
一朝蜕鳞鬣，屣脱尘泥踪。
甘霖泽四海，霓望慰九农。